Vermiste natuurbewaarder gevindDirk Engelbrecht (Foto: South African Wildlife Rehabilitation Center/Facebook) Die uitvoerende hoof van ’n niewinsgewende biodiversiteitsbewaringsorganisasie in Gauteng is ná ’n grootskaalse soektog veilig gevind. Hy het Maandag wildreddingspogings aan die oewer van die Vaalrivier in die Vrystaat uitgevoer en vermis geraak. Daar is aanvanklik gevrees dat Dirk Engelbrecht, uitvoerende hoof van Wild Serve, deur ŉ sterk stroom op sy kajak meegesleur is. Leanne Hezlett, woordvoerder van die South African Wildlife Rehabilitation Center (SAWRC), het vroeër vanoggend aan Maroela Media gesê Engelbrecht was deel van ’n span op twee kajaks wat voëls aan die oewer van die rivier in die omgewing van Deneysville na veiligheid gebring het toe hy vermis geraak het. Dirk Engelbrecht nadat hy gevind is. (Foto: South African Wildlife Rehabilitation Center/Facebook) Daar was ’n sterk stroom en een van die kajaks het omgeslaan. Die spanlede op die omgeslane kajak kon uit die water kom, maar het Engelbrecht se kajak uit die oog verloor. Engelbrecht het ’n reddingsbaadjie aangehad, maar het nie sy selfoon by hom gehad nie. Die South African Wildlife Rehabilitation Center (SAWRC) het ’n kort ruk gelede aangekondig dat die Nasionale Seereddingsinstituut (NSRI) Engelbrecht gevind het. “Ons is geweldig verlig om terugvoer te gee dat hy oukei is! Hy word tans deur medici ondersoek.” Meer inligting is nie in die stadium bekend nie. Engelbrecht is in sy 40’s en van Randburg.